Зы тхьэмахуэм – джэгугъуитI
«Черноморец» (Новороссийск) — «Спартак-Налшык» (Налшык) — 0:0. Новороссийск. «Центральный» стадион. Мэлыжьыхьым и 17-м. ЦIыху 1000 еплъащ.
Судьяхэр: Зубов (Iузэв), Тиракьянц, Егоров (тIури Дон Iус Ростов щыщщ).
«Черноморец»: Швагирев, Пуляев, Юдин, Кузнецов (Обивалин, 85), Резников, Селеменев (Лезгинцев, 59), Мендель, Гаранжа (Миносян, 85), Черткоев (Матюшенкэ, 63), Агаронян, Стефанович (Захаров, 63).
«Спартак-Налшык»: Щоджэн, Лелюкаев, Тебэрды, Мэкъуауэ (КIэдыкIуей, 69), Михайлов (Машэжь, 59), Салахетдинов, Iэпщацэ (Дэхъу, 77), Хьэшыр (Ашу, 65), Бацэ (Гуэнгъэпщ, 89), Мэшыкъуэ.
Дагъуэ къыхуащIащ: Лелюкаевым, Ашум, КIэдыкIуейм.
Тхьэмахуэ блэкIар гугъуу щытащ Урысей Федерацэм футболымкIэ и етIуанэ дивизионым и «Ипщэ» гупым хэт командэхэм я дежкIэ. Абыхэм махуищ къэс зы джэгугъуэ ирагъэкIуэкIащ.
«Спартак-Налшыкыр» япэу зыIущIар ди лъахэгъу ДыщэкI Хьэзрэт зи тренер нэхъыщхьэ «Черноморец»-рат. Джэгур Новороссийск зэрыщыIам армырами турнир таблицэм дыдейхэм къащефIэкI хэгъэрейхэм я тепщэныгъэр нэхъ иныж ищIащ. Ахэр ебгъэрыкIуэ зэпытт, ди щIалэхэм я къару псори зыхъумэжыныгъэм хухахат. ЖыпIэну ирикъунщ зэIущIэм и кIыхьагъкIэ «Черноморец»-м пщIэнейрэ бжыгъэр къызэIуихыфыну зэрыщытар. «Спартак-Налшыкым» апхуэдэ Iэмал зэ закъуэ иIауэ аращ.
Хуабжьу къыхагъэзыхьа пэтми, ди щIалэхэр Новороссийск къыщикIуэтакъым. Абыхэм я гъуэр хэгъэрейхэм зэи къызэрыхамыгъэщIэфам папщIэ фIыщIэ лей хуэфащэщ сыт щыгъуи хуэдэу фIы ды- дэу зыкъэзыгъэлъэгъуа ди гъуащхьэтет Щоджэн Борис. Ар мыхъуатэмэ, къэщIэгъуейт зэIущIэр зэриухыну щIыкIэр.
«Спартак-Налшык» (Налшык) — «Ангушт» (Нэзрэн) — 2:1 (1:0). Налшык. «Спартак» стадион. Мэлыжьыхьым и 21-м. ЦIыху 300 еплъащ.
Судьяхэр: Стрельцов (Дон Iус Ростов), Талаев (Грознэ), Охрименкэ (Мейкъуапэ).
«Спартак-Налшык»: Щоджэн, Ольмезов, КIэдыкIуей (Апажэ, 85), Лелюкаев, Тебэрды, Гуэнгъэпщ, Iэпщацэ (Дэхъу, 65), Салахетдинов, Хьэшыр (Шаваев, 78), Машэжь, Мэшыкъуэ (Бацэ, 40).
«Ангушт»: Хамхоев, Газдиев, Балаев, Хаматханов, Ахильгов Аб., Алиев (Аушев, 52), Нурахмедов, Ахильгов Ал., Дени, Далиев (Албогачиев, 87), Ахриев (Парчиев, 75).
Топхэр дагъэкIащ: Мэшыкъуэм, 4 (1:0). Газдиевым, 59 (1:1). Шаваевым, 90+1 (2:1).
Дагъуэ къыхуащIащ: Хаматхановым, Хьэшырым, Аушевым, Шаваевым, Бацэм.
Астрахань къикIа «Волгарь»-м, я унэ щыIэжу, бжыгъэшхуэкIэ махуищ ипэкIэ къыхигъэщIа «Ангушт»-р Налшык къэкIуат и напэр итхьэщIыжыну и мураду. АрщхьэкIэ хэгъэрейхэм апхуэдэ Iэмал къратакъым.
Джэгум щIидза къудейуэ арат, «Спартак-Налшыкыр» япэ щищам. Ди командэм и топ псори мы гъэм дэзыгъэкI Мэшыкъуэ Ислъам аргуэру къыхэжаныкIащ икIи бжыгъэр къызэIуихащ.
ПсынщIэу я насып къызэрикIам налшыкдэсхэр игъэбэлэрыгъащ. «Ангушт»-ри хабжэтэкъым узыщышынэн хуейхэм икIи зэхьэзэхуэм къыщыкIэрыхухэм ящыщ зыт. Апхуэдэу щыт пэтми, хуэм-хуэмурэ джэгур зэхуэдэ хъуащ. Ди щIалэхэм я ебгъэрыкIуэныгъэ къэскIэ хьэщIэхэм езыхэм ей къыпагъэувыжыфырт. Псом хуэмыдэу ингушхэр къыттегушхуащ Мэшыкъуэ Ислъам фэбжь игъуэту зэIущIэм и япэ Iыхьэр имыух щIыкIэ яхъуэжа иужькIэ. Уеблэмэ къыщыхъуа щыIэщ, «Ангушт»-м и футболистхэм ящыщ зыр зэуа топыр ди штангэм техуэу къыщигъэлъеижа.
Загъэпсэхуу къихьэжа иужькIи щытыкIэм зэрызихъуэжа щыIэкъым. Пэжщ, «Спартак-Налшыкыр» нэхъыбэрэ ебгъэрыкIуэрт, ауэ хьэщIэхэм я жэуапри гуащIэт. Апхуэдэхэм ящыщ зым Газдиевым бжыгъэр зэхуэдэ ищIыжащ.
ЗэIущIэр иухыным иджыри сыхьэт ныкъуэ иIэжт икIи псори пхуэгъэзэкIуэжынут. Абы ерыщу иужь ихьащ ди щIалэхэр. АрщхьэкIэ я насып къыщикIар джэгум къыщIагъуа дакъикъэхэращ. ЗэIущIэм къыхыхьагъащIэ Шаваев Магомет «Ангушт»-м и штрафнойм зэрихьэу и къару къызэрихькIэ топым еуащ икIи ар пэрыуэншэу гъуэм дыхьащ. Арати, 2:1-уэ «Спартак-Налшыкым» текIуэныгъэ гугъу зыIэригъэхьащ, зы тхьэмахуэм къриубыдэу джэгугъуэ хъарзынитI иригъэкIуэкIри.
Хуабжьу мыхьэнэшхуэ зиIэ зэIущIэ тхьэмахуэ махуэм Краснодар щекIуэкIащ. Абы щызэхуэзат зэхьэзэхуэм пашэныгъэр щызэпэзыубыда щIыпIэ «Урожай»-мрэ Песчанокопскэм и «Чайка»-мрэ. Зэпеуэм зэрыщIидзэрэ а тIуми я зэфIэкIхэр зэхуэдэ дыдэт, топ дагъэкIахэмрэ къыхудагъэкIахэмрэ къищынэмыщIа, икIи езыхэм зэхагъэкIыпхъэт япэ дивизионым кIуэну хэт нэхъ хуэфащэми. АрщхьэкIэ къайхъулIакъым. «Урожай»-м бжыгъэр къызэIуиха пэтми, текIуэныгъэр хуэхъумакъым икIи зэрытемыгъэкIуауэ, 1:1-уэ, лъэныкъуэхэр зэбгъэдэкIыжащ, япэ увыпIэр зыIэрыхьэнум теухуа упщIэ нэхъыщхьэм жэуап щигъуэтыну пIалъэр адэкIи ягъэIэпхъуауэ.
Иджы фыщыдгъэгъуэзэнщ иужьу зэхэта зэIущIэхэм къарикIуа бжыгъэхэм: тIощIрэ ещанэ джэгугъуэ — «Чайка» (Песчанокопское) — «Краснодар-3» (Краснодар) — 5:0, «Динамо-Ставрополь» (Ставрополь) — «Академия» (Дон Iус Ростов) — 3:0, «Мэшыкъуэ-КМВ» (Псыхуабэ) — «Легион Динамо» (Мэхъэчкъалэ) — «Дружба» (Мейкъуапэ) — 1:0, СКА (Дон Iус Ростов) — «Спартак-Владикавказ» (Владикавказ) — 0:4,«Ангушт» (Нэзрэн) — «Волгарь» (Астрахань) — 0:3, «Биолог-Новокубанск» (Прогресс) — «Урожай» (Краснодар) — 1:3 (хьэщIэхэм я топищри дэзыгъэкIар Къалмыкъ Амурщ); тIощIрэ еплIанэ джэгугъуэ — «Академия» — «Мэшыкъуэ-КМВ» — 0:3, «Урожай» — «Чайка» — 1:1, «Краснодар-3» — «Дружба» — 3:1, «Легион Динамо» — «Спартак-Владикавказ» — 0:0, «Волгарь» — «Биолог-Новокубанск» — 3:0, «Черноморец» — СКА — 1:0.
Урысей Федерацэм футболымкIэ и етIуанэ дивизионым и «Ипщэ» гупым къыкIэлъыкIуэ джэгугъуэр мэлыжьыхьым и 27-м щекIуэкIынущ. А махуэм «Спартак-Налшыкыр» Прогрессым щыIущIэнущ абы и «Биолог-Новокубанск»-м.
Жыласэ Заурбэч.
